b'\n_START_ARTICLE_\nSynagogen i Calmeyers gate\n_START_PARAGRAPH_\nSynagogen i Calmeyers gate 15B var en synagoge i Oslo fra 1921 til 1942. _NEWLINE_Synagogen ble oppf\xc3\xb8rt av Den israelittiske menighet, som i 1918 hadde brutt ut av Det Mosaiske Trossamfunn. Samme \xc3\xa5r kj\xc3\xb8pte menigheten en fire-etasjers byg\xc3\xa5rd i Calmeyers gate, og 17. august 1920 startet byggingen av synagogen med Erik Fjeld som arkitekt. Den ble oppf\xc3\xb8rt med et hovedrom med plass til 200 menn, og et galleri med plass til 100 kvinner, og innviet i 1921. Interi\xc3\xb8ret var inspirert av den store synagogen i Frankfurt am Main, og inngangspartiet var dekorert av Lars Fjeld. Odd H\xc3\xb8l\xc3\xa5s i Oslo Aftenavis beskrev synagogen som \xc2\xaboverordentlig vakker\xc2\xbb. _NEWLINE_P\xc3\xa5 1920-tallet var aktivitetsniv\xc3\xa5et i synagogen h\xc3\xb8yt, med \xc3\xa5pen synagoge hver dag. Menigheten hadde egen rabbiner, kantor, l\xc3\xa6rer, skolelokale og guttekor. Menigheten hadde sin f\xc3\xb8rste kantor i \xc3\xa5rene 1921-1924. Inntil forbudet mot j\xc3\xb8diske slaktemetoder ble innf\xc3\xb8rt i 1930, hadde menigheten ogs\xc3\xa5 egen sch\xc3\xa4chter (slakter). _NEWLINE_P\xc3\xa5 1930-tallet ble aktivitetsniv\xc3\xa5et redusert, og i 1939 gikk menigheten inn i Det Mosaiske Trossamfunn igjen. Gjelden i forbindelse med oppf\xc3\xb8ringen av synagogebyggingen kan ha v\xc3\xa6rt en av \xc3\xa5rsakene, samtidig som man kan ha sett fordeler av \xc3\xa5 st\xc3\xa5 samlet i forhold til den \xc3\xb8kende antisemittismen i Europa. De neste \xc3\xa5rene ble synagogen i Calmeyers gate brukt som hovedsynagoge for begge menighetene om vinteren, fordi den var enklest \xc3\xa5 varme opp._NEWLINE_I 1942 ble synagogen stengt av de tyske okkupasjonsmyndighetene. Etter krigen var det verken nok mennesker eller \xc3\xb8konomi til \xc3\xa5 drifte to synagoger, og synagogen i Calmeyers gate ble i stedet leid ut til ulike form\xc3\xa5l._NEWLINE_Inngangen til synagogen eksisterer fortsatt i bakg\xc3\xa5rden til Calmeyers gate 15, og i synagogens tidligere lokaler har J\xc3\xb8disk Museum holdt til siden 2008.'